CELEX: C2007/297/39
Language: fi
Date: 2007-12-08 00:00:00
Title: Asia C-437/07: Kanne 19.9.2007 — Euroopan yhteisöjen komissio v. Italian tasavalta

8.12.2007   
            
            
               FI
            
            
               Euroopan unionin virallinen lehti
            
            
               C 297/24
            
         Kanne 19.9.2007 — Euroopan yhteisöjen komissio v. Italian tasavalta
   (Asia C-437/07)
   (2007/C 297/39)
   Oikeudenkäyntikieli: italia
   Asianosaiset
   
      Kantaja: Euroopan yhteisöjen komissio (asiamiehet: C. Zadra ja D. Kukovec)
   
      Vastaaja: Italian tasavalta
   Vaatimukset
   
               —
            
            
               On todettava, että Italian tasavalta ei ole noudattanut julkisia rakennusurakoita koskevien sopimusten tekomenettelyjen yhteensovittamisesta 14.6.1993 annetun direktiivin 93/37/ETY (1) ja erityisesti sen 7 ja 11 artiklan mukaisia ja EY 43 ja EY 49 artiklan mukaisia velvoitteitaan sekä viimeksi mainittuihin artikloihin liittyviä avoimuusperiaatetta ja syrjintäkiellon periaatetta, koska se on antanut L'Aquilan kunnassa kumipyörillä varustetun raitiovaunun suunnittelua ja toteuttamista L'Aquilan kaupungin joukkoliikenteessä koskevan julkisen rakennusurakan ”hankerahoitusmenettelyn” kaltaisessa menettelyssä, jonka tarkoituksena on ollut julkisen käyttöoikeusurakan myöntäminen, ja muuttanut alkuperäistä hanketta siitä, millaisena se oli kuvattu tarjouskilpailua koskevassa ilmoituksessa.
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   L'Aquilan kunta on myöntänyt kumipyörillä varustetun raitiovaunun suunnittelua ja toteuttamista L'Aquilan kaupungin joukkoliikenteessä koskevan julkisen rakennusurakan ”hankerahoitusmenettelyssä”, jonka tarkoituksena oli julkisen käyttöoikeusurakan myöntäminen eikä rakennusurakka. Kyseinen kunta on lisäksi muuttanut alkuperäistä hanketta siitä, millaisena se oli kuvattu tarjouskilpailua koskevassa ilmoituksessa.
   Komissio katsoo, että L'Aquilan kunnan ja töistä vastaavan ryhmittymän tässä tarkoituksessa tekemä sopimus on yhteisön oikeudessa tarkoitettu julkinen rakennusurakka. Tästä seuraa, että tällaisen urakan myöntäminen ”hankerahoitusmenettelyn” kaltaisessa menettelyssä, jonka tarkoituksena on julkisen käyttöoikeusurakan myöntäminen, on vastoin direktiiviä 93/37 ja erityisesti sen 7 ja 11 artiklaa. Lisäksi hankkeen muuttaminen siitä, millaisena se oli kuvattu tarjouskilpailua koskevassa ilmoituksessa, on vastoin avoimuusperiaatetta ja syrjintäkiellon periaatetta, joihin EY 43 ja EY 49 artiklassa tarkoitetut sijoittautumisvapaus ja palvelujen tarjoamisen vapaus perustuvat.
   
      (1)  EYVL L 199, s. 54.